Meddelelse i henhold til artikel 19, stk. 3, i Rådets forordning nr. 17(1) vedrørende begæring om forlængelse af Kommissionens beslutning af 12. juli 1989 om fritagelse efter EF-traktatens artikel 81, stk. 3

(Sag IV/C.2/30.566 - UIP Cinema)

(1999/C 205/06)

(EØS-relevant tekst)

1. INDLEDNING

Aftalerne om oprettelse af United International Pictures BV (UIP) blev første gang anmeldt til Kommissionen den 11. februar 1982. Anmeldelsens indhold blev offentliggjort(2) i hovedtræk i henhold til artikel 19, stk. 3, i forordning nr. 17. Ved beslutning af 12. juli 1989(3) gav Kommissionen UIP en fritagelse for fem år med virkning fra 27. juli 1988 til 26. juli 1993. Den 22. juni 1993 modtog Kommissionen en anmodning om, at fritagelsen for aftalerne om oprettelse af UIP blev forlænget.

2. PARTERNE TIL UIP-AFTALERNE

UIP er et fælles filmudlejningsselskab, der blev oprettet af Paramount Pictures Corporation, Universal Studios Inc. og Metro-Goldwyn-Mayer Inc. (moderselskaberne). Moderselskaberne er alle involveret direkte, eller indirekte gennem deres datterselskaber, i finansiering, produktion og udlejning af spillefilm og andre underholdningsprogrammer, der forevises i biografer, tv eller andre medier.

3. MARKEDET

UIP-aftalerne vedrører markedet for udlejning af spillefilm, kortfilm og forfilm til forevisning i biografer. Det relevante geografiske marked inden for filmverdenen er nationalt på grund af forskelle i filmindustrien i de forskellige medlemsstater, f.eks. sprog, offentlig regulering og forskellige udlejnings- og forevisningsmønstre. Markedet for biografforevisning har generelt udvist en positiv udvikling i de seneste år, og UIP's gennemsnitlige markedsandel i EU har svinget omkring 20 % i perioden siden fritagelsesbeslutningen i 1989 afhængig af de markedsførte film. I 1997 var UIP's markedsandel så lav som 13 %. Den nylige fusion(4) af aktiviteterne i Polygram Filmed Entertainment med Universal Studios' øger kun i moderat grad UIP's totale markedsandel.

4. ÆNDRINGER AF DE GENANMELDTE UIP-AFTALER OG PARTERNES TILSAGN SOM FØLGE AF KOMMISSIONENS INDGRIBEN

På grundlag af den analyse, som Kommissionen gennemførte, og de bemærkninger, der blev fremsat af tredjemand under proceduren, viste det sig, at visse træk ved de genanmeldte UIP-aftaler var uforenelige med EF-traktatens artikel 81. Derfor foretog parterne under proceduren nye ændringer af UIP-aftalerne og afgav nye tilsagn ud over de tilsagn, der allerede var blevet afgivet under proceduren, der førte frem til fritagelsesbeslutningen af 12. december 1989.

4.1. UIP's og moderselskabernes foreslåede ændringer af de aftaler, der blev genanmeldt i 1993

4.1.1. Bestemmelsen om "right of first refusal"

I henhold til UIP-aftalerne har UIP en "right of first refusal" til at distribuere moderselskabernes film. "Right of first refusal" betyder, at moderselskaberne først skal tilbyde deres film til udlejning til UIP, og hvis UIP beslutter, at det ikke vil distribuere en film, kan moderselskaberne frit benytte andre distributører. I henhold til de nuværende bestemmelser anses hele EU for at være et enkelt område. Parterne har tilbudt at ændre denne bestemmelse, sådan at hver enkelt medlemsstat anses for at være et område bortset fra Belgien/Luxembourg og UK/Irland, som begge vil blive betragtet som et område.

Kommissionen mener, at denne ændring af "right of first refusal" vil reducere de konkurrencebegrænsninger, der følger af UIP-aftalerne. Ændringen betyder, at det moderselskab, der har distributionsrettighederne til en film, frit kan søge alternativ udlejning af filmen i de områder, hvor UIP beslutter, at det ikke vil udleje filmen. Ud over at reducere de konkurrencebegrænsninger, der følger af UIP-aftalerne, vil denne ændring efter Kommissionens opfattelse føre til en diversifikation og forbedring af udbuddet af film i meldemsstaterne.

4.1.2. Maksimering af bruttoindtægter

I øjeblikket indeholder aktionæroverenskomsten en forpligtelse for UIP til at maksimere bruttoindtægterne for de film, som det distribuerer. Parterne har givet tilsagn om at fjerne denne forpligtelse fra aktionæroverenskomsten.

Denne ændring tager hensyn til det forhold, at en fastholdelse af aktionæroverenskomstens bestemmelse om maksimering af bruttoindtægterne kunne opfattes på den måde, at den kontraktlige forpligtelse til at maksimere fortjenesten udvides til at omfatte hvert enkelt moderselskab med hensyn til hver enkelt film, der udlejes af UIP. Dette kunne opfattes som et incitament til at foretage en konkurrencebegrænsende samordning af markedsføringen af film gennem UIP.

Kommissionen har imidlertid accepteret, at en bestemmelse om maksimering af bruttoindtægter bevares i franchiseaftalerne mellem UIP og moderselskaberne. Bestemmelsen understreger UIP's forpligtelse over for moderselskaberne til at maksimere bruttoindtægterne for moderselskabernes film. Formålet er at gøre det klart, at hvert enkelt moderselskab vil opfylde kontraktparternes (producenter og andre profildeltagere) krav om at sikre, at en film distribueres så profitabelt som muligt gennem UIP. Kommissionen mener, at bibeholdelse af bestemmelsen om maksimering af bruttoindtægter i de enkelte franchiseaftaler ikke vil virke som et incitament for parterne til at samordne deres distributionsaktiviteter.

4.2. Tilsagn fra beslutningen fra 1989 som gentaget og ændret af UIP og moderselskaberne

4.2.1. Samfinansiering og udlejning af film fra tredjemand i EØS

UIP og moderselskaberne er blevet enige om at gentage tilsagnet(5)om, at UIP er rede til, på grundlag af en kommerciel vurdering, at samfinansiere eller udleje spillefilm fra tredjemand i EØS eller at erhverve udlejningsrettighederne til sådanne film.

4.2.2. Offentliggørelse af bestemmelserne om film fra tredjemand

UIP har samtykket i at give tilsagn om at offentliggøre denne politik over for uafhængige producenter, og UIP vil indføre og offentliggøre procedurer for at bistå sådanne producenter med at kontakte UIP vedrørende deres filmprojekter.

4.2.3. Udpegning af en ansvarlig for identificering og sikring af EØS-film til udlejning

UIP og moderselskaberne vil understøtte ovennævnte tilsagn ved at ansætte en erfaren person fra filmindustrien, som skal være ansvarlig for at identificere og sikre udlejning af EØS-film, der på grundlag af en kommerciel vurdering kan forventes at skabe en rimelig indtjening ved udlejning.

4.2.4. Offentliggørelse af UIP's og moderselskabernes aktiviteter i forbindelse med film fra tredjemand

UIP og moderselskaberne har samtykket i at give tilsagn om, at de hvert år i fagpressen - eller i et andet passende medium - vil offentliggøre karakteren og omfanget af aktiviteten inden for samfinansiering eller udlejning af spillefilm fra tredjemand i EØS eller erhvervelse af udlejningsrettigheder til sådanne film.

4.2.5. Produktion, finansiering og udlejning af film i EØS

Parterne er blevet enige om at give tilsagn om, at de er rede til, på grundlag af en kommerciel vurdering, at producere, finansiere eller samfinansiere lokale film i EØS eller erhverve udlejningsrettigheder til sådanne film.

4.2.6. Fortegnelser over arten og omfanget af parternes lokale filmaktiviteter

UIP og moderselskaberne er blevet enige om at give tilsagn om, at de fortsat vil føre fortegnelser over arten og omfanget af deres aktiviteter inden for produktion eller samfinansiering af film eller erhvervelse af distributionsrettigheder til film, der har national oprindelse i EØS, eller som helt eller delvis er produceret i EØS(6). For at undgå tvivl om en bestemt films oprindelse indeholder tilsagnet en definition af film, der har national oprindelse i EØS.

4.2.7. Tilsagn om at støtte den professionelle udvikling af europæiske filmproducenter og filmfestivaler

UIP og moderselskaberne er enige om at give tilsagn om, at de enkeltvis eller sammen vil tage initiativer til at tilskynde til, støtte og fremme uddannelse og professionel udvikling af unge europæiske filmproducenter ved f.eks. at give finansiel støtte til filmskoler og filmfestivaler og ved at sponsorere priser eller præmier og ved at tilbyde uerfarne filmfolk i EØS praktikantmuligheder.

4.2.8. Ingen samordning af udsendelsestidspunkter

UIP og moderselskaberne har tilbudt at opretholde tilsagnet(7) om, at ingen af moderselskabernes komitéer vil deltage i planerne om at udsende, udleje eller markedsføre moderselskabernes film.

Undtagen i henhold til samproduktions- eller samfinansieringsaftaler eller lignende aftaler er moderselskaberne desuden enige om at give tilsagn om at fastsætte udsendelsestidspunkterne for deres film gennem UIP individuelt uden at indgå aftaler eller søge at indgå aftaler med de andre moderselskaber om et sådant tidspunkt, og UIP må ikke give oplysninger om disse udsendelsestidspunkter, før UIP har fået tilladelse til det, eller før tidspunktet kendes af tredjemand.

Dette tilsagn gentages for at understrege, at UIP ikke vil fungere som et samordningsværktøj for moderselskabernes filmudlejningsvirksomhed, hvilket er et af de vigtigste ankepunkter, som tredjemand har rejst mod UIP.

4.2.9. Voldgiftsprocedure

UIP og moderselskaberne er enige om at give tilsagn om at indføre en ny forligsprocedure ud over den allerede etablerede voldgiftsprocedure for at løse konflikter mellem UIP og biograferne vedrørende levering af filmkopier. Voldgiftsproceduren er desuden blevet forbedret, sådan at den fungerer meget hurtigere. De nye mekanismer skal anvendes i de medlemsstater, hvor der ikke findes voldgiftsprocedurer inden for filmindustrien.

Efter Kommissionens opfattelse er den nye forligsprocedure og den forbedrede voldgiftsprocedure nyttige instrumenter til at sikre, at UIP handler med biograferne på et fair og rimeligt grundlag.

4.2.10. Tilsagn om aldrig at anvende block booking

UIP har samtykket i at give tilsagn om, at det aldrig vil anvende block booking, dvs. aldrig at gøre accept af en film afhængig af accept af en anden film.

Kommissionen var betænkelig ved, at UIP potentielt kunne tvinge biograferne til at acceptere film, som de ellers ikke ville have accepteret. Dette tilsagn skal klart vise, at UIP ikke vil anvende block booking.

4.2.11. Tilsagn om ikke at gøre forskel på egne og tredjemands biografer

UIP er gået med til at forpligte sig til at levere film på forretningsmæssige vilkår til biografer, der ejes eller kontrolleres af moderselskaberne, og anerkender dermed, at forskelle i licensvilkårene kan skyldes forretningsmæssige forskelle mellem biograferne.

Dette tilsagn sikrer, at tredjemand har adgang til moderselskabernes film på fair vilkår.

5. KOMMISSIONENS HENSIGTER

Parterne har foretaget en række ændringer af de anmeldte aftaler og afgivet nye tilsagn til Kommissionen. I betragtning af den heterogene karakter af film som en handelsvare har de ændrede UIP-aftaler sat parterne i stand til at blive mere effektive og hindre dobbeltarbejde i udlejningsorganisationerne og derved reducere omkostningerne. Som følge deraf er parterne istand til at distribuere flere film i Fællesskabet. En mindre bekostelig udlejningsorganisation vil resultere i et mere effektivt net at afdelingskontorer til gavn for biografer og biografgængere gennem en let og regelmæssig adgang til et øget udvalg af film.

På grundlag af ovenstående agter Kommissionen at se positivt på aftalerne under forudsætning af, at parterne ændrer aftalerne og overholder tilsagnene. Kommissionen opfordrer forinden enhver interesseret tredjemand til senest en måned efter offentliggørelsen af denne meddelelse at fremsætte sine bemærkninger hertil. Bemærkningerne bedes med referencen IV/C.2/30.566 - UIP Cinema sendt til: Europa-Kommissionen

Generaldirektoratet for Konkurrence

Direktorat C

Rue de la Loi/Wetstraat 200 B - 1049 Bruxelles/Brussel Fax (32-2) 296 98 04.

(1) EFT 13 af 21.2.1962, s. 204/62.

(2) EFT C 286 af 10.11.1988, s. 4.

(3) EFT L 226 af 3.8.1989, s. 25.

(4) EFT C 309 af 9.10.1998, s. 8, Meddelelse om ikke at modsætte sig en anmeldt fusion (Sag IV/M.1219 - Seagram/Polygram).

(5) Punkt 27 i Kommissionens beslutning fra 1989.

(6) Jf. punkt 32 i Kommissionens beslutning fra 1989.

(7) Punkt 31 i Kommissionens beslutning fra 1989.